Foilsiú iarratas ar cheadú leasaithe, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta le haghaidh táirgí talmhaíochta agus earraí bia

(2022/C 452/13)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1), laistigh de 3 mhí ó dháta an fhoilsithe seo.

IARRATAS AR FHORMHEAS A DHÉANAMH AR LEASÚ NACH MIONLEASÚ É AR SHONRAÍOCHT TÁIRGE SONRÚCHÁIN TIONSCNAIMH FAOI CHOSAINT NÓ TÁISC GHEOGRAFAIGH FAOI CHOSAINT

Iarratas ar leasú a fhormheas i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Ricotta di Bufala Campana”

Uimh. AE: PDO-IT-0559-AM01 — 23.12.2021

STFC (X) TGFC ( )

1. Grúpa iarratasóra agus leas dlisteanach

Consorzio Tutela Ricotta di Bufala Campana DOP [An Comhlachas um Cháis STFC “Ricotta di Bufala Campana” a Chosaint] lena oifig chláraithe ag Regie Cavallerizze - Reggia di Caserta, Via R. Gasparri 1, Caserta, agus ríomhphost consorzio.ricotta@legalmail.it.

Is táirgeoirí cáise “Ricotta di Bufala Campana” atá ar Consorzio Tutela Ricotta di Bufala Campana DOP [An Comhlachas um Cháis STFC “Ricotta di Bufala Campana” a Chosaint] agus tá an cumann i dteideal iarratas ar leasú a chur isteach de bhun Airteagal 13(1) d’Fhoraithne Uimh. 12511 ón Aireacht um Bheartas Talmhaíochta, Bia agus Foraoiseachta, an 14 Deireadh Fómhair 2013.

2. Ballstát nó tríú tír

An Iodáil

3. Ceannteideal sa tsonraíocht táirge a ndéanann an leasú (na leasuithe) difear dó

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas ar thionscnamh

☒ An modh táirgthe

☐ Nasc

☒ Lipéadú

☒ Eile: Sonraí an chomhlachta rialúcháin. Pacáistiú.

4. Cineál an leasú nó na leasuithe

☒ Leasú ar an tsonraíocht táirge de STFC nó TGFC cáilithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar an tsonraíocht táirge de STFC nó TGFC nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012

5. Leasú nó leasuithe

Tuairisc ar an táirge

— Baineann an leasú seo maidir le cion saille an táirge le hAirteagal 2 den tsonraíocht táirge agus pointe 3.2 den doiciméad aonair. An téacs mar atá: “saill ar bhonn tirim: íosmhéid 45 %” “cion saille: nach lú ná 12 % ar bhonn fliuch” Leagan nua: “cion saille íosta ar bhonn tirim 20 %” “cion saille: nach lú ná 4 % ar bhonn fliuch” Is é is aidhm don leasú beartaithe seo go bhféadfar STFC “Ricotta di Bufala Campana” a chur ar an margadh le cion saille íosta 20 %. Tá éileamh mór ar Ricotta ar an margadh, leaganacha ar bheagán saille san áireamh. Bhí na tairseacha cion saille roimhe bunaithe ar mheadhg a bhfuil leibhéal an-ard cion saille ann a úsáid. Is é is cúis leis sin ná gur ghnáth le méid mór den chion saille sa mheadhg a chailliúint i ngeall ar na teicneolaíochtaí agus na huirlisí a úsáidtear chun na gruthanna a bhriseadh (rud nach dtarlaíonn anois) agus/nó i ngeall ar gur cuireadh bainne agus/nó ar an uachtar leis an meadhg. Tá cion saille íosta an ricotta níos lú anois toisc go bhfuil an meadhg atá á phróiseáil níos ísle ó thaobh na saille de, agus nach bhfuil bainne agus/nó uachtar á gcur leis a thuilleadh. Baintear meadhg leis na saintréithe seo amach trí aire a thabhairt na gruthanna a bhriseadh níos luaithe sa phróiseas, nó tríd an gcion saille a choigeartú gan bainne agus/nó uachtar a chur leis an ullmhúchán. Taitníonn ricotta a bhfuil cion saille níos ísle aige le raon tomhaltóirí méadaitheacha a bhfuil fonn orthu freastal ar chothú agus ar phléisiúr gastranómach gan cur isteach ar an mblas a mbíodh cáil air ina leith riamh. Tá sé sin a bhuí leis an mblas úr agus cáiréiseach séimh céanna a bheith ag an táirge chomh maith leis an dea-bholadh cumhra a bhíonn ag Ricotta de ghnáth a dhéantar as meadhg amháin. Is é an meadhg a thugann an blas agus an boladh don táirge, agus déantar na hairíonna seo níos inbhraite trí bhainne agus uachtar a chur leis. Trí bhainne agus uachtar a chur leis, déantar na saintréithe sin níos inbhraite sa táirge.

— Baineann an leasú seo maidir le cion taise an táirge le hAirteagal 2 den tsonraíocht táirge agus pointe 3.2 den doiciméad aonair. An téacs mar atá: “taisleach: nach mó ná 75 %” Leagan nua: “taisleach: nach mó ná 80 %” Tagann méadú fiseolaíoch sa luach taise uasta incheadaithe as an laghdú suntasach i dtairseach cion saille íosta.

— Baineann an leasú seo maidir le cion aigéid lachtaigh an táirge le hAirteagal 2 den tsonraíocht táirge agus pointe 3.2 den doiciméad aonair. An téacs mar atá: “aigéad lachtach: nach mó ná 0,3 %” Leagan nua: “aigéad lachtach: nach mó ná 0,4 %” Tagann an iarraidh chun an uastairseach aigéid lachtaigh a mhéadú de bheagán ó 0,3 % go dtí 0,4 % sna sála ar an iarraidh ar chead le “chéad mheadhg” d’aigéad 5 oSH/50 ml seachas 3,5 °SH/50 ml a úsáid. Déantar na cúiseanna leis sin a mhíniú sa chéad phointe eile ar an leasú a bhaineann le hAirteagal 5 den tsonraíocht táirge agus pointe 3.3 den doiciméad aonair.

— Baineann an leasú seo maidir le cion sóidiam le hAirteagal 2 den tsonraíocht táirge agus pointí 3.2 agus 3.3 den doiciméad aonair. An téacs mar atá: “cion sóidiam: nach mó ná 0,3 %” Leagan nua: “cion sóidiam: nach mó ná 0,4 %” Tá an togra chun an luach cion sóidiam uasta a ardú go dtí 0,4 % á dhéanamh chun cinntiú go bhfuil na saintréithe cearta ag an táirge a fhaightear i dtéarmaí blais, go háirithe mar gheall ar an laghdú cion saille á dhéanamh.

An modh táirgthe

Amhábhair

— Baineann an leasú seo maidir leis an bhféidearthacht go bhfuil hidrealú lachtóis san amhábhar le hAirteagal 5 den tsonraíocht táirge agus le pointí 3.2 agus 3.3 den doiciméad aonair. An téacs mar atá: “Ní mór an ‘chéad mheadhg’ (nó ‘meadhg milis’) a fháil trí shileadh na ngruthanna briste atáthar á n-úsáid chun ‘Mozzarella di Bufala Campana’ a dhéanamh.” Cuireadh na habairtí a leanas leis: “Ní mór an chéad mheadhg (nó ‘meadhg milis’) a fháil trí shileadh na ngruthanna briste atáthar á n-úsáid chun ‘Mozzarella di Bufala Campana’ a dhéanamh’. D’fhéadfadh sé go ndearnadh hidrealú lachtóis ar an mbainne a úsáidtear chun ‘Mozzarella di Bufala Campana’ a dhéanamh, nó go ndearnadh an lachtós a bhí sa ‘chéad mheadhg’ a fuarthas ó bhainne ina bhfuil lachtós neamh-hidrealaithe a hidrealú.” Tá an leasú seo á mholadh chun an próiseas táirgthe le haghaidh STFC “Ricotta di Bufala Campana” a scaradh ó STFC “Mozzarella di Bufala Campana” atá saor ó lachtós agus atá ar an aon táirge amháin dá bhfuil an meadhg saor ó lachtós tar éis é a hidrealú sa bhainne. Bíodh sin mar atá, ní gá go bhfuil dlúthnasc idir na margaí don dá tháirge sin, de thairbhe gur cáis í STFC “Mozzarella di Bufala Campana” a bhfuil cion lachtóis íseal inti go nádúrtha cheana, ar féidir a bheith oiriúnach do thomhaltóirí nach bhfuil ach éadulaingt éadrom acu. I ngeall ar an gcion lachtóis i bhfad níos airde sa ricotta, áfach, ní mór é a hidrealú chun go mbeadh sé oiriúnach do thomhaltóirí a bhfuil éadulaingt lachtóis acu. Leis an rogha atá ann eisímí oiriúnacha (lachtáis) a úsáid chun an meadhg a fuarthas ón mbainne uile a úsáidtear sa phróiseas chun STFC “Mozzarella di Bufala Campana” a dhéanamh beifear in ann mar sin bainistíocht a dhéanamh ar mhéid an STFC “Ricotta di Bufala Campana” saor ó lachtós atáthar a dhéanamh de réir éileamh an mhargaidh gan é a bheith ceangailte le fáil theoranta meidhg a fhaightear go heisiach ó tháirgeadh STFC “Mozzarella di Bufala Campana” atá saor ó lachtós.

— Baineann an leasú seo maidir le haigéadacht intoirtmheasctha uasta an amhábhair le hAirteagal 5 den tsonraíocht táirge agus pointe 3.3 den doiciméad aonair. Ceanglaítear leis an leasú sin freisin go ndéanfar leasú eagarthóireachta ar phointe 5 den doiciméad aonair. An téacs mar atá: “Tá aigéadacht intoirtmheasctha uasta an mheidhg a úsáidtear i dtáirgeadh STFC ‘Ricotta di Bufala Campana’ 3,5 °SH/50 ml.” Leagan nua: “Tá aigéadacht intoirtmheasctha uasta an mheidhg a úsáidtear chun STFC ‘Ricotta di Bufala Campana’ a tháirgeadh 5,0 °SH/50 ml.” Tá an leasú seo ar an aigéadacht intoirtmheasctha uasta ó 3,5 oSH/50 ml go dtí 5 oSH/50 ml á mholadh toisc gur breathnaíodh gur minic a bhíonn aigéadacht an “chéad mheadhg” nuair a bhristear na gruthanna níos airde ná 3,5 oSH/50 ml i rith an tsamhraidh, de thairbhe go méadaíonn an teocht chomhthimpeallach níos airde gníomhaíocht aigéadaithe an mhicribhithraí sa mheadhg nádúrtha. I bhfianaise a milseachta séimhe bunúsaí, ní thagann athruithe ar airíonna céadfacha STFC “Ricotta di Bufala Campana” mar gheall ar an méadú beag in aigéadacht an mheidhg a úsáidtear chun ricotta a dhéanamh a bhraithfeadh tomhaltóir tráthrialta. Leis an luach aigéadachta don mheadhg a bhí ann roimhe a choimeád chuirfí úsáid toirte suntasaí meidhg a tháirgeadh sa samhradh as an áireamh, leis an riosca ann mar sin go mbeadh laghdú ar infhaighteacht STFC “Ricotta di Bufala Campana” ag an am sin den bhliain. Tá tionchar níos mó ag an riail seo ar ghabháltais bheaga nach mbíonn chomh hacmhainneach i dtaca le córais chóireála comhshaoil.

— Baineann an leasú seo maidir le salann a chur leis le hAirteagal 5 den tsonraíocht táirge agus pointí 3.2 agus 3.3 den doiciméad aonair. An téacs mar atá: “Ní hamháin go dtugtar blas níos mó don táirge nuair a chuirtear salann go díreach leis, ach bíonn tionchar aige freisin ar na próisis dínádúrúcháin agus téachta agus mar sin le raimhre an táirge.” Cuireadh an abairt seo a leanas leis: “Féadfar salann a chur go díreach leis an ricotta atá úsctha agus silte cheana roimh an dara míniú agus/nó roimh an gcóireáil cobhsaithe theirmigh, a fhad a chomhlíonann an cion uasta foriomlán NaCl Airteagal 2 den tsonraíocht seo.” Leis an togra seo d’fhéadfaí a áirithiú go bhfuil an méid ceart salainn sa táirge críochnaithe mar thoradh ar oibríocht mheasctha shimplí. Ar an taobh eile, más rud é nach bhféadfar salann a chur ach leis an amhábhar, beidh an cion salainn ag brath ar fheiniméin níos casta (e.g. cion taise táirge, idirghníomhaíochtaí idir NaCl agus próitéiní) nach bhfuil chomh furasta le bainistiú chun an toradh chéanna a bhaint amach gach am.

— Baineann an leasú seo maidir leis an teocht téimh le hAirteagal 5 den tsonraíocht táirge. Ní dhéanann an leasú sin difear don doiciméad aonair, áfach. An téacs mar atá: “Bíonn an chéim téimh críochnaithe nuair a bhaintear amach teocht nach mó ná 92 oC.” Leagan nua: “Bíonn an chéim téimh críochnaithe nuair a bhaintear amach teocht nach mó ná 96 oC.” Táthar an moladh chun uasteocht na céime seo sa phróiseas a ardú ó 92 oC go dtí 96 oC á dhéanamh chun saintréithe STFC “Ricotta di Bufala Campana” a bharrfheabhsú go háirithe i bhfianaise a úsáide mar chomhábhar in earraí bia eile, cé acu i gcúrsaí cócaireachta nó i dtionscadal na próiseála bia. Ar thaobh amháin, leis an teocht níos airde seo is féidir comhiomlánú próitéine níos airde agus níos éifeachtaí a fháil agus téarnamh próitéine níos fearr. Ar an taobh eile, agus an meadhg deighilte ar bhealach níos éifeachtaí, laghdaítear leibhéil mhaothais agus bíonn cumas níos fearr ag an ricotta a taisleach iarmharach féin a choinneáil. Ciallaíonn sé sin gur lú an seans go n-úscfadh sé isteach i gcomhábhair eile, nuair a úsáidtear é mar shampla mar chomhábhar i bpasta úr le líonadh nó i milseogra.

— Baineann an leasú seo maidir le céim deighilte an ricotta le hAirteagal 5 den tsonraíocht táirge. Ní dhéanann an leasú sin difear don doiciméad aonair, áfach. An téacs mar atá: “Deighltear an ricotta de láimh ag baint úsáid as spúnóg shliotánach chun na gruthanna taise a chur go bog go díreach sna síothláin thipiciúla atá déanta de phlaisteach de ghrád bia nó in éadaí cáise, nó trí mheán meicniúil, ag baint úsáid as trealamh úsctha.” Leagan nua: “Deighltear an ricotta de láimh ag baint úsáid as spúnóg shliotánach chun na gruthanna taise a chur go bog go díreach sna síothláin thipiciúla atá déanta de phlaisteach de ghrád bia nó in éadaí cáise, nó trí mheán meicniúil, ag baint úsáid as trealamh úsctha lenar féidir freisin an meadhg a dheighilt go tapa, agus díreach ina dhiaidh sin an pacáistiú a dhéanamh agus é fós te.” Is é is cúis leis don leasú seo atá beartaithe sonrú a dhéanamh go mbeidh sileadh níos tapa an mheidhg ann nuair a tharlaíonn úscadh meicniúil, rud a chiallaíonn gur féidir an ricotta a phacáistiú agus é te. Agus dlús a chur leis an gcéim seo den phróiseas táirgthe laghdaítear an t-am a bhíonn an ricotta i dteagmháil leis an gcomhshaol agus é ag sileadh, ag cosaint in aghaidh na féidearthachta go mbeadh iaréilliú comhshaoil. Níl aon athruithe ar an bpróiseas i gceist leis an togra seo mar sin agus is é an t-aon chuspóir amháin atá leis ná faisnéis níos cruinne maidir leis an modh táirgthe a sholáthar.

— Baineann an leasú seo maidir le céim deighilte an ricotta le hAirteagal 5 den tsonraíocht táirge. Ní dhéanann an leasú sin difear don doiciméad aonair, áfach. An téacs mar atá: “Leanann an ricotta atá curtha sna síothláin nó sna héadaí cáise mar sin de bheith ag sileadh go dtí go bhfuil an meadhg uile deighilte, agus baineann sé a raimhre chríochnaitheach amach ag an bpointe sin.” Leagan nua: “Leanann an ricotta atá curtha sna síothláin nó sna héadaí cáise, áfach, mar sin de bheith ag sileadh go dtí go bhfuil an meadhg uile deighilte, agus baineann sé a raimhre chríochnaitheach amach ag an bpointe sin.” Is éard atá sa leasú sin an focal “áfach” a chur leis. Is éard atá sa leasú sin ach focal a chur leis chun go mbeidh an abairt níos éasca a thuiscint, mar go gcuireann sé é i gcomparáid leis an gcóras malartach úsctha mheicniúil agus pacáistithe agus é te.

— Baineann an leasú seo maidir le teicnící fuaraithe an ricotta le hAirteagal 5 den tsonraíocht táirge. Ní dhéanann an leasú sin difear don doiciméad aonair, áfach. An téacs mar atá: “Mura ndéantar an ricotta a phacáistiú ar an toirt, leanann an fuarú ar aghaidh go dtí go mbaintear teocht + 4 °C amach i bhfuarstóras; má dhéantar an ricotta a phacáistiú, áfach, leanann an fuarú ar aghaidh go dtí go mbaintear teocht + 4 °C amach i bhfuarstóras nó i ndabhach uisce agus/nó i ndabhach oighearuisce.” Leagan nua: “Mura ndéantar an ricotta a phacáistiú ar an toirt, leanann an fuarú ar aghaidh go dtí go mbaintear teocht + 4 °C amach i bhfuarstóras; má dhéantar an ricotta a phacáistiú, áfach, leanann an fuarú ar aghaidh go dtí go mbaintear teocht + 4 °C amach i bhfuarstóras nó i ndabhach uisce agus/nó i ndabhach oighearuisce nó córais feidhme fuaraithe a úsáid chun dlús a chur leis an bpróiseas fuaraithe.” Tá an leasú seo á mholadh chun teicnící fuaraithe eile a cheadú (mar shampla, ag cur na pacáistí trí tholláin fuaraithe le haer fuar via aerchúrsaíocht éigeantach, lena n-áirítear teochtaí faoi bhun nialas, gal nítrigine nó dé-ocsaíd charbóin, etc) trínar féidir an teocht a ísliú níos tapa, gan a bheith mar chúis leis an táirge a reo nó a saintréithe struchtúracha a athrú (e.g. gan uigeacht ghreannach a theacht uirthi).

— Baineann an leasú seo maidir le cén uair ar féidir an téarma “fresca” [úr] a úsáid le hAirteagal 5 den tsonraíocht táirge agus pointí 3.2 den doiciméad aonair. An téacs mar atá: “Ní cheadaítear seilfré uasta den chineál ‘fresca’ [úr] ‘Ricotta di Bufala Campana’ a bheith níos mó ná 7 lá ón dáta táirgthe”. Leagan nua: “Ní cheadaítear do sheilfré uasta ‘Ricotta di Bufala Campana’ déanta trí dul faoi chóireáil teasa aonair chun go dtéachtfaí próitéiní sna hamhábhair agus ag iarraidh cáiliú chun an téarma ‘fresca’ [úr] a fháil chomh maith, a bheith níos mó ná 7 lá ón dáta táirgthe.” Tá sé i gceist leis an leasú a mholtar le go mbeidh sé níos soiléire go bhfuil nasc ann leis an rogha maidir leis an téarma forlíontach “fresca” a úsáid agus an tseilfré uasta agus braithfidh sé ar an táirge ag dul faoi gan ach cóireáil teasa amháin. D’fhéadfadh an sainmhíniú sa leagan roimhe seo den tsonraíocht táirge a thabhairt le fios go gcáileodh aon ricotta a fuarthas trí dhul faoi chóireáil teasa aonair mar an cineál “fresca” agus go mbeadh seilfré uasta 7 lá aici. Nuair a dheighltear an ricotta trí chórais úsctha le sileadh tapa a úsáid, áfach, agus é a phacáistiú fad atá sé te ag teocht níos mó ná 60 oC, is féidir an tseilfré a shíneadh. Sa chás sin, ní mór don táirgeoir rogha a dhéanamh cé acu an téarma “fresca” a úsáid agus an tseilfré a theorannú go 7 lá nó seilfré níos faide a roghnú, nach mór a bheith níos giorra ná an tseilfré uasta atá leagtha amach le haghaidh STFC “Ricotta di Bufala Campana” mura sonraítear a mhalairt.

— Baineann an leasú seo maidir le seilfré an táirge le hAirteagal 5 den tsonraíocht táirge agus pointe 3.2 den doiciméad aonair. An téacs mar atá: “D’fhonn seilfré níos faide a bhaint amach (uasmhéid 21 lá ón dáta táirgthe), ní mór an ricotta agus an meadhg silte de dul faoi chóireáil teasa roimh chéim an phacáistithe. Déantar míniú ar an ricotta nó déantar é a homaiginiú chun cuma níos uachtarúla a chur air. Sainítear an táirge a fhaightear ar an mbealach sin mar ‘Ricotta di Bufala Campana’‘fresca omogeneizzata’. Féadfar an ricotta a phacáistiú agus é fós te (is ceadmhach cuidiú an mheaisín freisin) i gcoimeádáin phlaisteacha a shéalaítear láithreach le teas. Fuaraítear an ricotta pacáistithe go tapa ansin go dtí go mbaintear teocht +4 °C amach i bhfuarstóras nó i ndabhach uisce agus/nó i ndabhach oighearuisce.” Leagan nua: “D’fhonn seilfré níos faide a bhaint amach (uasmhéid 30 lá ón dáta táirgthe), ní mór an ricotta agus an meadhg silte de dul faoi chóireáil teasa roimh chéim an phacáistithe. D’fhéadfadh sé, uaireanta, go ndéanfaí míniú air nó homaiginiú ar dtús chun cuma níos uachtarúla a chur air. Sainítear an táirge a fhaightear ar an mbealach sin mar ‘Ricotta di Bufala Campana’. Féadfar an ricotta a phacáistiú agus é fós te (is ceadmhach cuidiú an mheaisín freisin) i gcoimeádáin phlaisteacha a shéalaítear láithreach le teas. Fuaraítear an ricotta pacáistithe go tapa ansin go dtí go mbaintear teocht +4 °C amach i bhfuarstóras nó i ndabhach uisce agus/nó i ndabhach oighearuisce nó córais feidhme fuaraithe eile a úsáid chun dlús a chur leis an bpróiseas fuaraithe.” i) Moladh an tseilfré uasta a mhéadú ó 21 lá go dtí 30 lá chun an tréimhse inar féidir an táirge a dhíol a fhadú. Fuarthas gur choinnigh an táirge a airíonna fiú in éineacht leis an méadú in uasteocht an phróisis (ó 92 oC go dtí 96 oC) agus deimhníodh freisin nach mbíonn méadú suntasach i spóir bhacaillíní ag péacadh mar gheall uirthi. Is féidir an tseilfré a fhadú go 30 lá mar gheall ar an teicneolaíocht phacáistithe (e.g. homaiginiú agus paistéaradh an táirge) forbartha ag gabháltais. ii) Cuireadh na focail “d’fhéadfadh sé uaireanta” leis mar thagairt don nós imeachta ina ndéantar míniú air nó go ndéantar é a homaiginiú, le go mbeidh sé níos soiléire go bhfuil an oibríocht sin roghnach. iii) Foráiltear leis an leasú seo nach mór na focail “fresca omogeneizzata” a scriosadh. Tá an leasú seo á mholadh toisc gur féidir na focail seo a thabhairt le tuiscint gur rud éigeantach í an oibríocht ina ndéantar míniú air nó go ndéantar é a homaiginiú. Is féidir an táirge, áfach, seilfré níos faide a fháil gan dul faoin bpróiseas ina ndéantar míniú air nó go ndéantar é a homaiginiú, más rud é go gcinnfear gur cheart dó a chuma níos gráinní agus a raimhre a choinneáil. Chun go seachnófar aon mhearbhall, go háirithe i bhfianaise na hiarrata chun an tseilfré a fhadú, moladh go scriosfar na focail “fresca omogeneizzata”. Bheadh sé deacair freisin do thomhaltóirí tuiscint a fháil ar fhochatagóir táirge a chur ann do ricotta a bhí pacáistithe ag teocht ard ach nach raibh homaiginithe.

Lipéadú

— Baineann an leasú seo maidir le sonraí lipéadaithe le hAirteagal 8 den tsonraíocht táirge agus pointe 3.6 den doiciméad aonair. An téacs mar atá: “Ní mór STFC ‘Ricotta di Bufala Campana’ a bheith clúdaithe i bpáipéar agus pacáistithe i gcoimeádáin phlaisteacha theirmeashéalaithe de ghrád bia nó i bpacáistíocht de ghrád bia eile. Más rud é go ndíoltar an táirge le húsáid mar chomhábhar i mbia próiseáilte, ceadaítear paicéid a mheánn suas go dtí 40 kg. Chomh maith leis an lógó sonrúcháin, siombail ghrafach an Aontais agus an fhaisnéis a cheanglaítear leis an dlí, ní mór na nithe seo a leanas a bheith luaite ar an bpacáistíocht i gcló soiléir agus inléite: — na focail ‘fresca’ nó ‘fresca omogeneizzata’ i gcomhréir le hAirteagal 5 den tsonraíocht seo. Ní mór na focail ‘fresca’ nó ‘fresca omogeneizzata’ a bheith le feiceáil díreach faoin sonrúchán ‘Ricotta di Bufala Campana’ i gclómhéid 50 % den mhéid a úsáidtear le haghaidh na sonraíochta ‘Ricotta di Bufala Campana’”. Leagan nua: Ní mór STFC “Ricotta di Bufala Campana” a bheith réamhphacáistithe ag an bhfoinse sa tsaoráid táirgthe. Féadtar páipéar, coimeádáin phlaisteacha nó ábhair de ghrád bia eile a úsáid. Ag brath ar na hábhair, féadfar an phacáistíocht a dhúnadh trína casadh nó trína séalú le teas nó le folús-séalú. Más rud é go ndíoltar an táirge le húsáid mar chomhábhar i mbia próiseáilte, ceadaítear paicéid a mheánn suas go dtí 40 kg. Anuas ar an lógó sonrúcháin, siombail ghrafach an Aontais agus an fhaisnéis a éilítear faoin dlí, ní mór na focail “Ricotta di Bufala Campana DOP” [STFC] a bheith i gcló soiléir agus inléite, chomh maith leis na sonrúcháin bhreise a leanas: — an focal “fresca” i gcomhréir le hAirteagal 5 den tsonraíocht seo. Ní mór an focal “fresca” a bheith le feiceáil díreach faoin sonrúchán “Ricotta di Bufala Campana” STFC i gclómhéid atá 50 % den mhéid a úsáidtear le haghaidh an tsonrúcháin STFC “Ricotta di Bufala Campana.” Déantar an fhoráil seo i bhfianaise na leasuithe a rinneadh ar Airteagal 5. Cuireadh an ceanglas seo maidir le réamhphacáistiú a dhéanamh ag foinse sa saoráide táirgthe leis an tsonraíocht táirge d’fhonn cáilíocht, sábháilteacht agus comhréireacht an táirge a áirithiú. Beartaítear leis an moladh chun ligean d’ábhair eile seachas plaisteach a úsáid inbhuanaitheacht an phróisis a fheabhsú. Is é is cuspóir don sonrú gur féidir an táirge a dhúnadh le folús-séalú faisnéis níos trédhearcaí a sholáthar faoi roghanna pacáistíochta táirge le haghaidh tomhaltóirí.

Eile

Seiceálacha

— An leasú seo maidir le seiceálacha baineann sé le hAirteagal 7 den tsonraíocht táirge. Ní dhéanann an leasú sin difear don doiciméad aonair, áfach. An téacs mar atá: “Déanann comhlacht rialaithe faireachán ar chomhréireacht na sonraíochta, i gcomhréir le forálacha Airteagail 10 agus 11 de Rialachán (CE) Uimh. 510/2006 ón gComhairle. Is mar a leanas atá sonraí an chomhlachta rialaithe: CSQA Certificazioni Srl – Via San Gaetano, 74 - 36016 Thiene (VI) – Teil. +39-044-531301,1 Facs +39-0445-313070 Ríomhphost csqa@csqa.it”

Leagan nua:

“Déanann comhlacht rialaithe faireachán ar chomhréireacht na sonraíochta táirge, i gcomhréir le forálacha Airteagail 10 agus 11 de Rialachán (CE) Uimh. 510/2006 ón gComhairle. Is mar a leanas atá sonraí an chomhlachta rialaithe: DQA Cerificazioni srl – Via Bosio 4, An Róimh; Fón: +39 0646974641; Ríomhphost: info@dqacertificazioni.it.”

Tugadh sonraí an chomhlachta rialaithe cothrom le dáta chun comhlacht rialaithe nua a léiriú.

Pacáistiú

— Baineann an leasú seo maidir le pacáistíocht le hAirteagal 8 den tsonraíocht táirge agus pointe 3.5 den doiciméad aonair. An téacs mar atá: “Ní mór STFC ‘Ricotta di Bufala Campana’ a bheith clúdaithe i bpáipéar agus pacáistithe i gcoimeádáin phlaisteacha theirmeashéalaithe de ghrád bia nó i bpacáistíocht de ghrád bia eile. Más rud é go ndíoltar an táirge le húsáid mar chomhábhar i mbia próiseáilte, ceadaítear paicéid a mheánn suas go dtí 40 kg.” Leagan nua: “Ní mór STFC ‘Ricotta di Bufala Campana’ a bheith réamhphacáistithe. Féadtar páipéar, coimeádáin phlaisteacha nó ábhair de ghrád bia eile a úsáid. Ag brath ar na hábhair, féadfar an phacáistíocht a dhúnadh trína casadh nó trína séalú le teas nó le folús-séalú. Más rud é go ndíoltar an táirge le húsáid mar chomhábhar i mbia próiseáilte, ceadaítear paicéid a mheánn suas go dtí 40 kg.” Is é is aidhm don leasú molta seo cur ar chumas do tháirgeoirí STFC “Ricotta di Bufala Campana” céim an phacáistithe a chur in oiriúint d’fhorbairtí i dteicneolaíocht phacáistithe agus úsáid a bhaint as ábhair lena mbaineann saintréithe teicniúla níos fearr agus atá níos inbhuanaithe. Cuirtear le seilfré an táirge trí ligean dó a bheith pacáistithe le folús-séalú freisin. Ar deireadh, ní cheadaítear réamhphacáistiú a dhéanamh ach ag na saoráidí táirgthe amháin ar chúiseanna sábháilteachta bia agus chun cur ar chumas don chomhlacht rialaithe faireachán beacht a dhéanamh ar an STFC.

DOICIMÉAD AONAIR

“Ricotta di Bufala Campana”

Uimh. AE: PDO-IT-0559-AM01 — 23.12.2021

STFC (X) TGFC ( )

1. Ainm nó ainmneacha [STFC nó TGFC]

“Ricotta di Bufala Campana”

2. Ballstát nó Tríú Tír

An Iodáil

3. Tuairisc ar an táirge talmhaíochta nó ar an mbia-earra

3.1. An cineál táirge [a liostaítear in Iarscríbhinn XI]

Aicme 1.4.. Táirgí eile de thionscnamh ainmhíoch (uibheacha, mil, táirgí éagsúla déiríochta seachas im, etc.)

3.2. Tuairisc ar an táirge lena mbaineann an t-ainm in (1)

Is éard atá in STFC “Ricotta di Bufala Campana” táirge déiríochta úr, i.e. nár aibíodh, a dhéantar trí théachtadh teasa na próitéine i meadhg ó bhainne an bhuabhaill, ar amhábhar agus seachtháirge é an meadhg sin ó mozzarella an bhuabhaill a dhéanamh. Is saintréith de STFC “Ricotta di Bufala Campana” cion ard uisce (níos lú ná 80 %) agus cion saille ar bhonn fliuch nach lú ná 4 %. Is iad an cion ard uisce agus an cion saille a fhanann le bheith suntasach (íosmhéid de 20 % ar bhonn tirim) atá freagrach as saintréithe an táirge, is iad sin an bhoige agus na saintréithe uachtarúla a bhaineann leis. Is saintréith eile a bhaineann le STFC “Ricotta di Bufala Campana” an blas milis agus cumhra bainne bhuabhaill a úsáidtear chun Mozzarella a dhéanamh agus na díorthaigh de, amhail an meadhg “milis” agus an uachtar úr ón meadhg, mar gheall ar an aigéadacht choipthe nialasach (nach mó ná 0,4 % d’aigéad lachtach) agus cion teoranta sóidiam (nach mó ná 0,4 %). Scaoiltear STFC “Ricotta di Bufala Campana” lena chaitheamh mar tháirge bán agus dath an phoircealláin air, gan chraiceann, i bpirimid ghiorraithe nó i gcón giorraithe a mbaineann uasmheáchan de 2 000g leis chomh maith le raimhre atá bog, gráinneach ach nach bhfuil greanach. Tá blas sainiúil, úr agus séimh ar an táirge agus tá boladh bainne agus uachtair air. Braitear na saintréithe sin níos mó sa táirge ag a bhfuil cion saille níos airde.. Díoltar STFC “Ricotta di Bufala Campana” faoin gcatagóir “fresca” freisin, agus baineann seilfré uasta de 7 lá leis an táirge sin. Féadfar cóireáil teasa a dhéanamh ar SFTC “Ricotta di Bufala Campana” ar síothlaíodh an meadhg de nó féadfar próiseas míniúcháin nó homaiginithe a dhéanamh air chun cur lena saintréithe uachtarúla agus síneadh a chur lena sheilfré (uasmhéid de 30 lá ón dáta táirgthe).

Tá leagan de STFC “Ricotta di Bufala Campana” atá saor ó lachtós (téann na comhábhair le haghaidh an táirge sin faoi hidrealú lachtóis chun an táirge seo a dhéanamh) ar fáil ar an margadh freisin.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Cothaítear buabhaill atá ag lachtadh le farae úr agus/nó tirim a dtagann leath de ar a laghad ón limistéar dá dtagraítear in Airteagal 4, dá bhrí sin coinnítear an nasc ríthábhachtach idir an táirge seo agus an limistéar ar bun. Is iad na plandaí a leanas a sholáthraíonn na príomhfhoinsí farae i gcluainte agus talamh féaraigh an limistéir seo: Coirm choiligh (Onobrychis viciifolia); Coirm choiligh Spáinneach (Hedysarum coronarium L.); Seamair Pheirseach (Trifolium resupinatum); Seamair spiacánach (Trifolium squarrosum L.); Seamair Éigipteach (Trifolium alexandrinum); Peasair (Vicia sativa); Brómas machaire (Bromus catharticus); Crobh éin. Anuas air sin, is ceadmhach úsáid a bhaint as beatha thacúil casta ag a bhfuil forlíontaí mianraí agus vitimíní freisin.

Is é an t-amhábhar chun STFC “Ricotta di Bufala Campana” a tháirgeadh an “chéad mheadhg” (nó “meadhg milis”) agus is é sin an seachtháirge as bainne an bhuabhaill a phróiseáil, agus an bainne sin faighte trí buabhaill den phór Iodálach Meánmhara a thógtar sa limistéar táirgthe dá dtagraítear i bpointe 4 a bhleán de láimhe nó go meicniúil. Ní mór an chéad mheadhg (nó “meadhg milis”) a fháil trí dhraenáil an ghrutha bhriste atá á úsáid chun mozzarella an bhuabhaill a dhéanamh. Is é 5 °SH/50 ml an aigéadacht intoirtmheasctha uasta a bhaineann leis an meidhg a úsáidtear i chun STFC “Ricotta di Bufala Campana” a tháirgeadh, ciallaíonn sé sin nach féidir an “meadhg aigéid”, atá mar thoradh ar aibíocht iomlán an ghrutha, a úsáid chun STFC “Ricotta di Bufala Campana” a tháirgeadh. Féadfar bainne buabhaill atá cóirithe le teas nó atá paistéartha ón limistéar dá dtagraítear i bpointe 4 a chur leis suas le sciar uasta de 6 % den “chéad mheadhg” (nó den “mheadhg milis”) a úsáideadh. Féadfar uachtar ó mheadhg bhainne buabhaill a tháirgtear sa limistéar dá dtagraítear i bpointe 4 a chur leis suas le sciar uasta de 5 % den chéad mheadhg a úsáideadh. Cuidíonn na nithe sin nach bhfuil éigeantach a chuirtear leis an táirge le raimhre an ricotta a thiúchan agus éascaítear foirmiú nó úscadh an táirge leo. Déantar hidrealú lachtóis roimh ré ar na comhábhair a úsáidtear chun “Ricotta di Bufala Campana” atá saor ó lachtós a tháirgeadh.

Féadfar salann (NaCl) a chur leis suas le cion uasta de 1 kg in aghaidh 100 kg den “chéad mheadhg” (nó “meadhg milis”) nó de mheascán de mheadhg le bainne agus/nó uachtar úr. Féadfar salann (NaCl) a chur leis go díreach nó leis an ricotta úsctha agus draenáilte, ar choinníoll nach sáraíonn an cion sóidiam uasta deireadh 0,4 g in aghaidh gach 100 g den táirge.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Ní mór táirgeadh an bhainne, an mheidhg agus an uachtair úir ón meadhg, chomh maith le táirgeadh an ricotta tarlú laistigh den limistéar dá dtagraítear i bpointe 4.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Agus é mar tháirgeadh nár coipeadh, gan chraiceann, is féidir 100 % de STFC “Ricotta di Bufala Campana” a itheadh agus é tugtha - b’fhéidir níos mó ná táirgí déiríochta eile - don riosca a bhaineann le héilliú agus milleadh mar gheall ar an méadú in miocrorgánaigh ón gcomhshaol a d’fhéadfadh teacht i dteagmháil le dromchla an táirge le linn na céime deirí, is é sin draenáil an ricotta. Mar tháirge úr, ní dhéantar STFC “Ricotta di Bufala Campana” a aibiú agus dá bhrí sin ní mór gach foirm d’fhás miocróbach a sheachaint le linn na tréimhse seilfré. Chun an riosca a bhaineann le meathlúchán a sheachaint, ba cheart an táirge a phacáistiú laistigh den tsaoráid táirgthe deimhnithe. Ní mór STFC “Ricotta di Bufala Campana” a bheith clúdaithe i bpáipéar agus pacáistithe i gcoimeádáin phlaisteacha de ghrád bia dúnta nó i bpacáistíocht de ghrád bia eile a dúnadh le teas nó le folús-séalú. Más rud é go ndíoltar an táirge le húsáid mar chomhábhar i mbia próiseáilte, ceadaítear paicéid a mheánn suas go dtí 40 kg.

3.6. Sainrialacha maidir le lipéadú an táirge dá dtagraíonn an t-ainm cláraithe

Anuas ar lógó an tsonrúcháin, siombail ghrafach an Aontais agus an fhaisnéis a éilítear faoin dlí, agus ag brath ar an gcineál pacáistíochta, ní mór an focal “fresca” a bheith le feiceáil i gcló soiléir agus soléite, díreach faoin sonrúchán STFC “Ricotta di Bufala Campana”, i gclómhéid atá 50 % den mhéid a úsáidtear le haghaidh an tsonrúcháin “Ricotta di Bufala Campana”.

Toirmisctear aon tuairisceoir nach ndéantar foráil ina leith, lena n-áirítear na haidiachtaí “fine” [fíneálta], “scelto” [den scoth], “extra” [úr], “selezionato” [roghnaithe], “superiore” [ardcháilíocht], “genuino” [fíor] nó aon fhocal eile a mholann an táirge. Mar sin féin, is ceadmhach ainmneacha branda a úsáid, ar choinníoll nach bhfuil aon chiall mholta leo agus nach dócha go gcuirfidís an tomhaltóir amú. Féadfar tagairtí fírinneacha agus indeimhnithe a cheadaítear faoin reachtaíocht atá i bhfeidhm faoi láthair a úsáid freisin. Ní mór na focail “Ricotta di Bufala Campana DOP” a bheith ann in Iodáilis.

Ní mór don chomhlacht rialaithe an lógó le haghaidh an sonrúcháin a eisiúint, mar a ordaítear i mBeartas na hAireachta um Thalmhaíocht, Bia agus Foraoiseacht. Is éard atá i lógó an táirge lúb de ribín a bhfuil trí dhath air agus é timpeall imlíne de cheann buabhaill. Tá na focail “RICOTTA DI BUFALA CAMPANA” i gceannlitreacha timpeall an lógó ar a dtugtar tuairisc thuas.

4. Sainmhíniú achomair ar an limistéar geografach

I limistéar táirgthe STFC “Ricotta di Bufala Campana” áirítear cuid de chríoch riaracháin na Réigiún a leanas: Campania, Lazio, Apulia agus Molise, mar a shonraítear thíos. Maidir le Campania, leis an limistéar cumhdaítear an limistéar atá mórthimpeall aibhneacha an Garigliano agus an Volturno agus machaire abhann an Sele agus limistéar Cilento, i.e. le taobh an chósta agus sna gleannta. In Lazio, tá an limistéar comhchruinnithe idir gleann abhann an Amaseno agus machaire Pontina atá díreach in aice láimhe. In Apulia, tá an limistéar le fáil i stráice machairí agus cnoc i gcúige Foggia ag bunchnoic cheann tíre Gargano. In Molise, is é Venafro an t-aon bhardas atá i gceist, bardas nach raibh faoi bhainistíocht riaracháin Molise ach go dtí le déanaí. Bhí sé mar chuid de limistéar mór le rá “Terra di Lavoro”, áit a bhfuil dúiche Caserta le fáil sa lá atá inniu ann. Sna céadta roimhe seo, bhí clú air mar thalamh sealgaireachta le haghaidh Ríocht Napoli faoi cheannas Mhuintir Bourbon.

5. Nasc leis an limistéar geografach

Is iad dálaí oragrafacha, ithreach agus aeráide na gcríoch a liostaítear i bpointe 4 na príomhthosca a chuidigh le feirmeoireacht buabhall a scaipeadh sna limistéir sin. Mar gheall ar shaintréithe moirfeolaíocha an bhuabhaill, tá sé an-oiriúnach chun dul i ngleic le cruatan timpeallachta agus chun bheith saothraithe i limistéir ina bhfuil macraeráid Mheánmhara. Saintréithe peideolaíocha na machairí, ar de bhunadh glárach agus/nó seascainn nó corcaí iad, agus na gcoc, áit a bhfuil ithreacha de bhunadh bolcánach le fáil go forleathan, chomh maith leis an macraeráid atá tipiciúil don chuid seo den réigiún Meánmhara, bhí tionchar ag na saintréithe sin ar an áit ina bhfásann plandaí go fiáin agus/nó ina saothraítear iad sna páirceanna agus sna cluainte agus ar an rogha tuí agus cineálacha éagsúla a úsáidtear chun na buabhaill a chothú. Bhí an talamh sin mar aon aonad críche, polaitiúil agus riaracháin amháin leis na céadta, agus é mar Ríocht Napoli idir 1282 agus 1860. Ar cheann de na saintréithe is suntasaí a chomhroinneann na críocha sin tá an fhíric gur úsáidtí iad leis na céadta chun buabhaill a thógáil chun bainne a tháirgeadh d’fhonn cáis agus ricotta a dhéanamh. Fiú i ndiaidh draenáil na limistéar seascainn agus na n-athruithe polaitiúla agus riaracháin a rinneadh, coinníodh neart gnéithe comhchoiteanna sa limistéar geografach, lena n-áirítear traidisiúin agus forbairt dúiche tháirgiúil láidir i bhfoirm na gcéadta feirmeoir buabhaill agus déantóirí cáise. De réir sonraí ón mBunachar Náisiúnta den Chlár Beostoic le haghaidh Teramo (2008), tá 92 % de phór Iodálach Meánmhara buabhaill le fáil sa limistéar sin.

Is féidir “Ricotta di Bufala Campana” a idirdhealú ó tháirgí eile den chatagóir chéanna agus, níos sonraí, ó chineálacha eile ricotta, mar gheall ar saintréithe struchtúracha sonracha na dtréithe uachtarúla agus an bhoige a bhaineann leis, chomh maith le dath an phoircealláin atá air, agus na saintréithe céadfacha sainiúla a bhféadfar tuairisc a dhéanamh orthu mar bholadh an bhainne agus milseacht. Tá an táirge seo uathúil mar gheall ar chomhdhéanamh mheidhg an bhuabhaill (saillí agus próitéiní) agus é éagsúil, ar bhonn cáilíochtúil agus cainníochtúil, le bainne bó agus bainne caorach a úsáidtear chun cineálacha eile ricotta a dhéanamh. Baineann saintréithe aramatacha leis fiú a thagann ón tús gabhála meidhg a úsáidtear chun mozzarella buabhaill a tháirgeadh agus aistrítear na saintréithe a bhaineann leis, lena n-áirítear cumhráin, go comhréireach chuig an meadhg milis a úsáidtear chun STFC “Ricotta di Bufala Campana” a tháirgeadh. D’fhéadfadh comhábhair aramatacha atá ann go nádúrtha sa bhainne a bheith sa tús gabhála meidhg, chomh maith le comhábhair nach bhfuil sa bhainne ach a tháirgeann micreaflóra dúchasach de réir mar a tháirgtear an saothrán tús gabhála. An cion ard saille ar bhonn tirim agus saintréithe uathúla na dtríghlicrídí i mbainne buabhaill (ina bhfuil na haigéid shailleacha eistearaithe go suíomhanna éagsúla i gcomparáid le bainne bó), cuidíonn siad leis na saintréithe fisiciúla agus orgánaileipteacha an-sonrach, amhail na saintréithe uathúla agus an bhoige, a shocrú, a fhad a chaomhnaítear na comhpháirteanna aramatacha uile. Tá an easpa béite-charaitéine i mbainne buabhaill ar cheann de na cúiseanna atá le dath an phoircealláin atá ar bhainne agus cáiseanna buabhaill, lena n-áirítear ricotta, i gcomparáid le táirgí déiríochta a dhéantar de bhainne bó. Tá STFC “Ricotta di Bufala Campana” éagsúil ó ricotta a dhéantar de bhainne caorach. Tá sé éagsúil mar i gcás neart cáiseanna a dhéantar de bhainne caorach, déantar iad ag úsáid binide soladaí agus d’fhéadfadh an cion ard liopáise difear a dhéanamh do shaintréithe céadfacha na saille. Is saintréith sainiúil de STFC “Ricotta di Bufala Campana” an easpa lipealaithe agus bíonn tionchar aige sin ag cur lena mhilseacht agus lena bholadh de bhainne. An toirmisc ar mheadhg a úsáid le linn an phróisis aigéadaithe agus ceanglais shonracha a áireamh maidir leis an seilfré uasta le linn an phróisis táirgthe, is dhá chosaint ghaolmhara iad sin a áirithíonn saintréithe sonracha an táirge seo agus a choinníonn na saintréithe sin ar bun, agus iad uathúil ar feadh an raoin iomláin de tháirgí de chineál ricotta. Chun an blas séimh éadrom agus cumhra bainne a áirithiú, agus é sainiúil mar gheall nach bhfuil aon bhlas aigéid ann, an “chéad mheadhg” (nó an “meadhg milis”), a dheiltear láithreach tar éis don ghruth a bheith briste, agus é sainiúil dá bhrí sin ó tharla cion uasta aigéid intoirtmheasctha 5°SH/50 ml a bheith ann, ní féidir ach an meadhg sonrach sin a úsáid. An “meadhg aigéid” a tháirgtear tríd an meadhg a dhraenáil tar éis an gruth a bhriseadh de réir mar atá sé ag aibiú, ní féidir an meadhg sin a úsáid chun STFC “Ricotta di Bufala Campana” a tháirgeadh, mar nach mbainfeadh an leibhéal ard aigéid lachtaigh saintréithe sonracha an ricotta amach nó bheadh gá le halcailí a chur leis mar oibreáin neodraithe, rud a mbeadh tionchar aige ar an mblas, ar an struchtúr agus ar an raimhre. Tá STFC “Ricotta di Bufala Campana” éagsúil dá bhrí sin leis an gnáthricotta a dhéantar de bhainne buabhaill, mar gheall go bhfuil comhdhéanamh an mheidhg nasctha go dlúth le saintréithe an bhainne agus leis an mbealach ina ndéantar é a phróiseáil chun cáis a dhéanamh.

Tá sainiúlacht “Ricotta di Bufala Campana”, mar a thugtar tuairisc uirthi, deimhnithe ag cáilíocht na n-amhábhar amháin: meadhg, uachtar úr ó mheadhg agus bainne buabhaill, féadfaidh siad saintréithe atá níos fearr a thabhairt ná na saintréithe a fhaightear i limistéir eile i gcás ina dtáirgtear iad sa limistéar táirgthe dá dtagraítear i bpointe 4. Is iad saintréithe oragrafacha, geoipeideolaíocha agus macraeráide an limistéir chríochaithe na príomhthosca a chuireann le saintréithe orgánaileipteacha agus blais a thabhairt do na barra foráiste atá sna cluainte - agus dá bhrí sin don bhainne agus don mheadhg a úsáidtear chun STFC “Ricotta di Bufala Campana” a dhéanamh - agus é uathúil agus inaitheanta mar gheall ar na saintréithe sin. Tá an nasc cúisíoch idir an limistéar geografach, an t-amhábhar agus an táirge níos casta ná an nasc sin i gcás na gcáiseanna, mar gheall gur táirge é ricotta a bhfuil a phríomhamhábhar, is é sin an meadhg, mar sheachtháirge den phróiseas ina dhéantar cáis de bhainne. Bíonn an nasc leis an limistéar geografach ag brath dá bhrí sin ar chumas an táirgeora meadhg a fháil a bhfuil saintréithe bunaidh an bhainne fós ann, d’ainneoin na ndifríochtaí dosheachanta. Is é an t-aon bhealach chun áirithiú go n-aistrítear saintréithe an bhainne - atá nasctha go dlúth leis an limistéar táirgthe - chuig an ricotta meadhg milis i.e. meadhg neamhchoipthe, a tháirgtear nuair a bhristear gruth bhainne úr an bhuabhaill. Tá cion saille ard i mbainne buabhaill agus ciallaíonn sé sin go bhfuil cion saille níos airde sa mheadhg i gcomparáid le bainne bó agus cumasaítear leis sin caomhnú cháilíochtaí aramatacha an bhainne atá imchochlaithe sna móilíní saille. Tá an toisc dhaonna fíor-riachtanach dá bhrí sin chun an nasc láidir sin a áirithiú chomh maith le uathúlacht an táirge a dhéantar.

Bhí an gá le bainne úr amháin agus meadhg atá fíorúr, i.e. meadhg atá deighilte a luaithe agus a bhristear an gruth, le feiceáil cheana féin sna cleachtais sheanbhunaithe a úsáidtí chun Ricotta di Bufala a dhéanamh sa limistéar a bhí mar chuid de iar-Ríocht Napoli, agus ina dhiaidh sin, sna foranna geografacha riaracháin atá ann faoi láthair. In 1859, rinne Achille Bruni, Ollamh ag Ollscoil Regia Napoli, tuairisc ina mhonagraf “Maidir le bainne agus a dhíorthaigh” a foilsíodh in Ciclipéid Nua Talmhaíochta, ar an mbealach ina tháirgtí Ricotta di Bufala an tráth sin: “Tóg an bainne úr ón mbuabhall agus déan é a dhoirteadh isteach sa dabhach, cuir an bhinid ghabhair leis; tráth a shocraítear an cháis, déan í a ghearradh i bpíosaí móra le spadal adhmaid. Ansin draenáil an meadhg den cháis le liach adhmaid agus déan í a bhruith chun an ricotta a bhaint di.”

Tagairt d’fhoilsiú na sonraíochta táirge

Tá téacs iomlán na sonraíochta táirge le fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

nó mar rogha ar an méid sin:

trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.